Waspada budaya kunjung-mengunjung
KUCHING: Umat Islam di Sarawak masih perlu mematuhi Prosedur Operasi Standard (SOP) Covid-19 walaupun diberi kebenaran untuk menyambut Hari Raya Aidilfitri. Menteri Muda di Jabatan Ketua Menteri (Hal Ehwal Islam dan DBKU) Datuk Dr. Abdul Rahman Junaidi berkata, pematuhan SOP penting untuk memastikan usaha mengekang pandemik Covid-19 berjaya. “Setiap SOP yang dikeluarkan termasuk ketika musim perayaan adalah untuk manfaat semua terutama dalam mengekang Covid-19,” katanya. Beliau berkata demikian pada Program Agihan Bubur Lambuk dan Sumbangan Pantai Damai Prihatin di Kampung Selang Ulu, semalam. Dr. Abdul Rahman yang juga Menteri Muda Utiliti (Bekalan Air) menjelaskan, masyarakat juga perlu sentiasa berwaspada dengan budaya kunjung-mengunjung hanya melibatkan ahli keluarga terdekat sahaja. “Jangan pula kita menganjurkan rumah terbuka kerana boleh meningkatkan risiko jangkitan atau penyebaran Covid-19,” ujarnya. Sementara itu menurutnya, jawatankuasa pengurusan masjid dan surau perlu menyediakan SOP khas untuk Solat Sunat Aidilfitri kelak. “Setakat ini kebenaran diberikan untuk menunaikan Solat Sunat Aidilfitri di masjid dan surau dan jawatankuasa pengurusan perlu menyediakan SOP yang lengkap. “Bezanya kali ini, tiada jamuan dibenarkan selepas selesai solat seperti sebelum ini,” jelasnya. Oleh NUR AIN OTSMAN 
See author's posts
